Papersnake/gushiwen huggingface dataset:
用前韵送彪德美
张栻（宋代）

尝嗜贵知味，短绠难汲深。读书不能发，但自成书淫。

况复翻异说，潢流渺难禁。岂知言意外，妙此惟微心。

初无古今异，岁月谩骎骎。五峰讲学地，叹息风雨侵。

前时约同途，旧游怆追寻。鸣凤不可见，修竹馀清阴。

斯文天未丧，千载发韶音。春风满天宇，鱼鸟自飞沉。

河流贯霄极，芥舟胶寸涔。神交独吾子，妙处但微吟。

文会匪易得，未应归故林。君无泉石癖，膏肓讵须箴。
被旨往许浦阅兵风雨中舟过梅里
袁说友（宋代）

浓云障日卧前山，已觉林深寸步难。
风雨于人本无意，筋骸如我不禁寒。
小窗饱听喧江浪，萧寺时惊落岸滩。
慨念兴亡千古事，夜阑相对说江干。
身闲
释文珦（宋代）

身閒日日日高眠，疏牖开於叠嶂边。
巨竹拂云知地力，细泉鸣玉自天然。
墙头卢橘金丸重，篱角杨梅火齐圆。
只与禽猿同此乐，莫教马迹到门前。
夏日下闻溪渡
程垣（宋代）

溪桥架木度人行，人影溪中步步生。真水真山皆旧识，时来时步几关情。

鱼惊鸥立无闲意，鸟逐蝉飞有遁声。暂止笋舆生仆力，可人时至午风清。
八咏楼
于石（宋代）

八咏诗传千古名，蹇驴何在井空澄。
凄凉楼外双溪月，曾照齐梁几废兴。
宿宁化县鹫峰寺
韦骧（宋代）

轻轺冒雨势匆匆，晚入幽溪宿鹫峰。一夜泉声绕清榻，梦回何待晓来钟。
霜叶飞 村居
曹贞吉（清代）

数间茅屋。荒原悄、纡回樵径幽独。半竿斜照乱鸦啼，早陇头归牧。

点几树、丹枫似簇。空林堕叶声声续。喜野老忘机，共领略、清泉白石，闲伴麋鹿。

入画范缓倪迂，柴门双掩，静对千尺飞瀑。绳床高卧听秋风，问何荣何辱。

漫料理牛衣◆◆。凝寒未到深溪谷。倩浊醪、消长夜，醉里生涯，悠然良足。
寿李雁湖
吴泳（宋代）

金碧苍岩下，神光射斗箕。
豆灰浮琯后，梅葩破冰时。
正是生申日，谁为寿卯诗。
今年真六一，说与醉翁知。
端午帖子词：夫人阁四首 其四
苏轼（宋代）

欲晓铜瓶下井栏，铿锽金殿发清寒。似闻人世南风热，日上墙东问几竿。
近榆亭 其四
陈造（宋代）

何年岁星精，夜辞天帝家。幻为赖乡种，增贲别乘衙。

似闻綵凤舞，天风乱晨霞。尚当月林饮，一掺渔阳檛。
攸山望石臼湖
杨万里（宋代）

雨中深闭轿窗纱，惊见孤光射眼花。
一顾平湖山尽处，碧铜镜外走青蛇。
金刚随机无尽颂·究竟无我分第十七
释印肃（宋代）

经行谁得见，假相天真现。
不得志公时，也是深秋扇。
次韵五首 其五
释德洪（宋代）

措置已落古人后，猛省令人愧衲裙。庐山好处轩窗在，留眼归看五老云。
至后二日登狼峰
张矩（宋代）

江流不尽天连地，山意无穷春复秋。多少诗人无分到，我来三月得重游。
昭亭山
苏为（宋代）

昭亭载严祠，休祐穰穰布。
森罗绝涧松，盘屈中阿路。
凝眸盼平野，彷佛披寒雾。
水远露微阳，山明照红树。
数尺渔艇归，几点秋鸿度。
唯思圜室静，更祷馀糧富。
天末望白云，帝乡深所慕。
老胡
郑孝胥（清代）

老胡行卖饼，发声如长吁。必有家国恨，变形为贩夫。

北风扬市家，冰霰悬髭须。劳瘁曾不避，似非求全躯。

燕赵多奇士，岂皆藏狗屠。众中试物色，支离惟迂儒。

中宵起待旦，日出趋路隅。自哀且相念，吾其斯人徒。
被命修一统志先师司寇公完书也感而有作三首 其二
韩菼（清代）

青螺一点故依然，草舍荒烟客可怜。万里张骞曾凿空，九州邹可欲谈天。

人从生死原轻散，笔到山川不易笺。惟有无情芳草绿，犹铺书带旧堂前。
梅花
陆游（宋代）

欲舆梅为友，常忧不称渠。
从今断火食，饮水读僊书。
出郭将访希准郡伯惧暮而返却寄
边贡（明代）

驾言江口出，却至水西还。远道空回首，重门欲上关。

断云低白雁，斜日近青山。欲采瑶华赠，仙舟不可攀。
春游曲
刘复（唐代）

春风戏狭斜，相见莫愁家。细酌蒲桃酒，娇歌玉树花。

裁衫催白纻，迎客走朱车。不觉重城暮，争栖柳上鸦。
次韵蒋颖叔南郊祭告上清储祥宫
秦观（宋代）

特起朝阳内，祠宫极邃清。
高窗闚玉女，巨闑守昌明。
盛掩秦诸闚，雄逾汉两京，
垣横天上紫，洲露海中瀛。
黄帝初龙跃，中原罢虎争。
樵夫亦谈道，行旅不持兵。
此地修禳禬，于时保利亨。
柏梁灾未几，陈宝诏重营。
御帑金缯出，慈闱服玩并。
标题动宸翰，撰次属鸿生。
玉刻黄冠印，金书秘殿名。
妙经藏洞观，真籙佩威盟。
仙溜花门静，琼枝物外荣。
肇禋承帝祉，肆眚顺民情。
天施宁论报，风行不计程。
近传闻磬管，时或见旄旌。
海岳朝双阙，星辰集上楹。
礼如尊太一，事异宠文成。
大以圆丘报，长於至日迎。
侍臣来祭告，法驾欲时行。
厘事通元气，高真达孝诚。
庆增黄帝系，寿续太阴精。
西北夷门峻，东南辇路倾。
云行博山气，风卷步虚声。
符贶方期应，英髦各汇征。
讴歌兴法从，可见泰阶平。
偈颂一百一十七首
释绍昙（宋代）

劄得脚跟牢，不怕风涛险。
大田多稼如云，只要及时收敛。
归来多积国经行，喜见飞檐翔唇吻。
议赏元勋，高低有分。
赐耆老布帛
崔枢（唐代）

殊私及耆老，圣德赈黎元。布帛忻天赐，生涯作主恩。
情均皆挟纩，礼异贲丘园。庆洽时方泰，仁沾月告存。
宁知酬雨露，空识荷乾坤。击壤将何幸，裴回望九门。
古风二首上汤丞相
范成大（宋代）

空山学仙子，穷年卧岩扃。
煮石不得饱，秋鬓苍已星。
道逢紫霄翁，示我餐霞经。
采采晨之华，涤濯腐与腥。
向来役薪水，终然槁柴荆。
跪谢起再拜，飘颻蜕蝉轻。
飞升那敢学？倘许学长生。
紫阳山中徐步
孙一元（明代）

穷壑卧孤松，寒风生杖屦。
幽人独往来，鸟哢自成句。
因山剩得秋，欣然有余趣。
片雨弄江光，孤云起江树。
望中水似天，啸坐渔舟去。
朝歌城
许及之（宋代）

鲁墙丝竹千年在，寂寞朝歌莽一丘。突有浮屠延望眼，何因驻得墨家流。
寄题陆务观渔隐
王质（宋代）

渔隐渔隐在何方，海门潮白江沙黄。吾尝袖手江之旁，西兴草沙烟苍苍。

欲往从之道阻长，波涛澎湃不敢航。仰观河汉翔鹔鹴，安得与之俱颉颃。

得非兰亭会诸王，清湍茂竹联崇冈。无乃镜湖留知章，兰蘅风露生寒凉。

不然此地何铿锵，宿昔名胜沈光芒。俟今焜耀名方昌，恨不登时到侯乡。

循墙三匝徐升堂，观山观水观松篁。以及鱼鸟同徜徉，而俟南益仍西凉。

青霄空阔横参商，无繇交臂咨其详。鸿雁同天不同行，爱而不见魂飞扬。

梦从县圃周扶桑，逢迎跪揖如平常。齿牙砰磕摇风霜，秦汉魏晋周隋唐。

江河滚滚倾兴亡，指画所隐声琅琅。欢喜奇特不可当，继以惊愕怀慞惶。

倏忽烟雾轻腾骧，径跨越峤超吴泷。秦碑禹穴稽山阳，隐约中有神仙庄。

申椒菌桂连沙棠，江蓠薜芷多同芳。春风澹沲秋风香，木兰冠佩芙蓉裳。

杉烟竹月无时荒，白蒲青荇春悠扬。秀似黄家双井塘，雄如苏老峨嵋江。

冰壶雪瓮涵瑶浆，梦回空阔嘹天篁。缥缈羽客搴云纕，清都飞露寒侵肠。

涕唾尘窟掀翻床，俟其与世毋相忘。且为清明开吉祥，苍生环堵栖平康。

是时桐渚寻严光，否则孺缨濯沧浪。不然楚竹然清湘，下乃汀花静鸣榔。

间骑麒麟翳凤凰，玉京群帝参翱翔。吾在风埃渺相望，大千世界空茫茫。
四月十二日白湖舆中书寄幼点
陈宝琛（清代）

出郭襟尘倏一清，眼明山色耳蛙声。野风吹鬓行将暝，好雨宜秧奈又晴。

投老但求长日醉，避人难觅别蹊行。剧怜月下蘋洲笛，溪路今宵第几程？
谢商守宋郎中寄到天柱山户帖仍依元韵
邵雍（宋代）

一簇烟岚鏁乱云，孤高天柱好栖真。
从今便作西归计，免向人间更问津。
杂曲歌辞。升天行
齐己（唐代）

身不沉，骨不重。驱青鸾，驾白凤。幢盖飘飘入冷空，

天风瑟瑟星河动。瑶阙参差阿母家，楼台戏闭凝彤霞。

五三仙子乘龙车，堂前碾烂蟠桃花。回头却顾蓬山顶，

一点浓岚在深井。
送英公大师归终南
卢岳（宋代）

擬息游方兴，萝龛近翠微，
几程劳夜梦，一锡向秋归。
月彩笼清磬，岚光润紫衣。
重寻溪上路，枫叶下岩扉。
雪夕奉陪天台明照禅师拥炉闲话
钱惟演（宋代）

藜烛薝香夜幄清，朔风窗际激飞英。凤梨鸱芋煨将熟，坐拥丰貂话赤城。
夜坐怀日新
周孚（宋代）

小室颇修洁，短窗亦虚明。雠书岂不佳，念汝翻怆情。

忆昨乾元初，春风被檐楹。炙背俯晴轩，铿然读书声。

忽起四方志，遽作千里行。别来四寒暑，归计犹未成。

买桂炊白玉，崎岖客都城。两鬓不受愁，应已白发生。

斗粟能几何，终年费经营。短鞭望马腹，我亦饥寒并。

老怀少机械，世路多沟坑。安得沮溺田，与子穷岁耕。
湘江风雨图
周密（宋代）

黯黯秋空漠漠云，瑟声依约听湘灵。夜篷碎滴风灯暗，犹记孤舟泊洞庭。
游峡山
马鼎梅（清代）

我来二禺峡，不见二禺君。古洞余苍藓，空山起白云。

江流何浩浩，帆影自纷纷。返棹一回首，清钟天际闻。
秋夜杂咏三首 其三
梁以蘅（明代）

树影落新池，鱼行动碧树。有鹤掠人来，忽然乘风去。
同馆诸丈城西看花二首 其一
于慎行（明代）

别苑惜春残，开尊聚旧欢。花间张绮幕，柳外簇雕鞍。

飞雪歌中度，回风掌上看。倚阑浑欲醉，犹索酒杯宽。
冈山树色
柳学鹏（清代）

蔚然呈秀气，树绿满冈山。晓谷轻烟锁，青林薄雾关。

交柯如斗翠，密叶转怡颜。掩映晴川景，参差曲径湾。

枝疏秋欲老，干古月来閒。凭眺如堪陟，云梯望可攀。
句
李缜（唐代）

几回梦作药间蝶。
饯王司马入计同用洲字
张九龄（唐代）

元僚行上计，举饯出林丘。
忽望题舆远，空思解榻游。
别筵铺柳岸，征棹倚芦洲。
独叹湘江水，朝宗向北流。
顾城
李伦（唐代）

世久荒墟在，白云几代耕。市廛新草绿，里社故烟轻。

不谨罹天讨，来苏岂忿兵。谁云殷鉴远，今古在人程。
溧水道中回寄子肃玉汝并属李晦庵八首 其一
赵蕃（宋代）

出门复入门，去来何悠悠。故人别有见，见乃不重留。

居人宁念此，行者可胜不。
岁俭吟
邵雍（宋代）

岁俭心非俭，家贫道不贫。
谁知天地内，别有好乾坤。
燕子
秦韬玉（唐代）

不知大厦许栖无，频已衔泥到座隅。

曾与佳人并头语，几回抛却绣工夫。
次韵寄谢杨制机
项安世（宋代）

把卷怆然不自胜，古来离合岂人能。
未应鬻髢尤穷发，暂喜餐蔬得枕肱。
身逐南云亲色养，梦寻巴瘴隔心朋。
囊中贝母烦分惠，独学仍愁旧病增。
扇子诗
李石（宋代）

八尺藤床六月天，林间风露饱鸣蝉。
手挥如意葛巾堕，谁诵黄庭惊昼眠。
会兵
刘子翚（宋代）

羽檄西来趣会兵，秋风胡虏更纵横。
烽火石岭塞垣迥，马渡分河波浪生。
使者漫传苏武节，君王频幸亚夫营。
百年信誓明如日，何事纷纷起战争。
答朱孔阳早春见怀因寄胡孟韬王永叔
欧大任（明代）

春草凄凄寄远辞，报椷犹及雁归时。不堪颜范离群久，傥见羊何共和之。

书去江阳看咫尺，剑分斗下忆雄雌。重逢拟进溪头艇，沧海浮云渺未期。
龙泉东下却寄孙员外
罗隐（唐代）

縠江东下几多程，每泊孤舟即有情。山色已随游子远，

水纹犹认主人清。恩如海岳何时报，恨似烟花触处生。

百尺风帆两行泪，不堪回首望峥嵘。
新安江水自绩溪发源
杨万里（宋代）

金陵江水只咸腥，敢望新安江水清。
皱底玻璃还解动，莹然酃渌却消酲。
泉从山骨无泥气，玉漱花汀作佩声。
水记茶经都未识，謪仙句里万年名。
大江东去（自寿）
吴季子（宋代）

半生习气，被风霜、销尽头颅如许。七十年来都铸错，回首邯郸何处。杜曲桑麻，柴桑松菊，归计成迟暮。一樽自寿，不妨沈醉狂舞。

休问沧海桑田，看朱颜白发，转次全故。乌兔相催天也老，千古英雄坏土。汾水悲歌，雍江苦调，堕泪真儿女。兴亡一梦，大江依旧东注。
冬至斋居偶阅旧稿志怀
乾隆（清代）

静听迢迢宫漏长，斋居暂屏万机忙。
那无诗句娱清景，恰有梅梢送冷香。
案积陈编闲检点，志期旧学重商量。
灰飞子夜调元律，又喜天心复一阳。
送越人姚日章游淮
董嗣杲（宋代）

气宇凌虹驾海长，薄游感慨旧封疆。
家邻贺老千秋观，袖有曾公一瓣香。
遍走江湖谙客况，快吟风雪过淮乡。
井蛙我且安愚分，未卜何时共酒觞。
抱瓮轩
李复（宋代）

扰扰谁知巧丧生，惟君智巧不关心。
为能悬解如庄叟，会识真风在汉阴。
閒笑重轻争俯仰，静忘身世任浮沉。
堪嗟混沌亡来久，今独怜君踵息深。
晓渡扬子
沈荃（清代）

曙色初开扬子渡，片帆遥挂海门西。横江晓雾千峰失，隔岸寒云万堞齐。

短棹苍茫渔浦外，长天缥缈雁行低。中流倚棹频回首，吴楚山川极望迷。
灯市行
范成大（宋代）

吴台今古繁华地，偏爱元宵灯影戏；
春前腊后天好晴，已向街头作灯市。
叠玉千丝似鬼工，剪罗万眼人力穷；
两品争新最先出，不待三五迎东风。
儿郎种麦荷锄倦，偷闲也向城中看；
酒垆博＊杂歌呼，夜夜长如正月半。
灾伤不及什之三，岁寒民气如春酣；
侬家亦幸荒田少，始觉城中灯市好
家兄携秉常看山予病不能往
陈献章（明代）

行色千崖里，风光三月中。山家愁酒少，造物爱诗工。

好鸟簧为韵，新花锦作丛。吾能骑瘦马，不惜远追从。
春晚出游
陆游（宋代）

禹吾无间圣所叹，治水殆与天同功。
三千年事一炊顷，窆石嵯峨烟霭中。
喜公择之归兼怀子崧三首
赵蕃（宋代）

建德老斯立，近来双鲤鱼。
殷勤数称子，交友未惭予。
多病谁如我，微官政凂渠。
吾君方锐治，何乃缓徵车。
思帝乡·春日游
韦庄（唐代）

春日游，杏花吹满头。陌上谁家年少，足风流。
妾拟将身嫁与，一生休。纵被无情弃，不能羞。
明月棹孤舟 中秋夜舟中坐月
黄燮清（清代）

银汉微茫迟画舸。扶残醉、倚篷凉坐。蛩絮芦根，雁稀星外，零落水房灯火。

今夜红楼秋梦锁。罗帷底、玉箫谁和。两处西风，半窗离恨，不独销魂是我。
事机
戴复古（宋代）

天下事机别，朝廷局面新。
台官迁不定，年号改何频。
黜陟由明主，安危仗老臣。
祖宗成宪在，即此是经纶。
十一月十日酒散已二鼓与千里步月因至水堂
葛立方（宋代）

雪后泥方冻，酒阑寒少威。
傍云生夜月，唤客出柴扉。
篱败犬声合，街闲人影稀。
石栏山几尺，暝霭只依依。
浣溪沙·马上凝情忆旧游
张泌（唐代）

马上凝情忆旧游，照花淹竹小溪流。钿筝罗幕玉搔头。
早是出门长带月，可堪分袂又经秋。晚风斜日不胜愁。
题城南杜邠公林亭（时公镇淮南自西蜀移节）
温庭筠（唐代）

卓氏垆前金线柳，隋家堤畔锦帆风。

贪为两地分霖雨，不见池莲照水红。
宿国清
赵师秀（宋代）

残灯吹了闭禅关，风约孤萤落砌间。
本为饮茶妨睡早，强寻诗句拟寒山。
戏呈诗会诸友
刘摰（宋代）

郢楼吟倡近萧疏，椽笔贪抄未见书。拙客懒同嵇叔夜，少年文爱马相如。

夜凉灯火心亲古，秋老江湖兴起予。欲整羸师寻战地，清风无使旧坛虚。
蝶恋花（月词）
黄裳（宋代）

伏以合欢开宴，奉乐国之宾朋；对景摅怀，待良时之风月。此者偶屈三益，幸逢四并。六幕星稀，万棂风细。天发金精之含蓄，地扬银色之光华。远近万情，若知而莫诘；满虚一色，可揽以□将。是故无累而玩之者，喜乐之心生；不足而对之者，悲伤之态作。感群动以无意，涵长空而不流。对坐北堂，方入陆生之牖；共离南馆，便登韩子之台。顾歌三五之清辉，誓倒十千之芳酝。

忽破黄昏还太素。寒浸楼台，缥缈非烟雾。江上分明星汉路。金银闪闪神仙府。

影卧清光随我舞。邂逅三人，只愿长相聚。今月亭亭曾照古。古人问月今何处。
尚书都堂瓦松
李晔（唐代）

华省秘仙踪，高堂露瓦松。叶因春后长，花为雨来浓。
影混鸳鸯色，光含翡翠容。天然斯所寄，地势太无从。
接栋临双阙，连甍近九重。宁知深涧底，霜雪岁兼封。
登渭南县楼
许棠（唐代）

近甸名偏著，登城景又宽。半空分太华，极目是长安。

雪助河流涨，人耕烧色残。闲来时甚少，欲下重凭栏。
自赞
释可湘（宋代）

冲开碧落，攧碎断崖。
个般标致，其谁与偕。
咦。
次韵韩康公置酒见留
苏轼（宋代）

庭下黄花一醉同，重来雪巘已穹窿。
不应屡费讥安石，但使无多酌次公。
钟乳金钗人似玉，鹍弦铁拨坐生风。
少卿尚有车茵在，颇觉宽容胜弱翁。
月夜独饮
刘敞（宋代）

霜落月更白，云开天正青。捲帘邀玉兔，引酒劝天星。

起舞凭相属，高歌愿共听。春宵谁谓短，罍罄适添瓶。
致政吴侍郎挽歌词
黄庶（宋代）

千里资甘旨，凄凉一日遗。
为臣如广受，生子似皋夔。
笔砚诸孙哭，讴歌几郡思。
秦人失太守，翻有怨天辞。
浪淘沙慢
方千里（宋代）

素秋霁，云横旷野，浪拍孤堞。柔橹悲声顿发。骊歌恨曲未阕。

念一寸回肠千缕结。柳条在、忍使攀折。但怅惘章台路多少，相思拼愁绝。

凄切。去程浩渺空阔。奈断梗孤蓬，西风外、蔌蔌残吹咽。

应暗为行人，伤念离别。泪波易竭。凝怨怀、羞睹当时明月。

烟浪无穷青山叠。鱼封远、雁书渐歇。甚时合、金钗分处缺。

谩飘荡、海角天涯，再见日，应怜两鬓玲珑雪。
演武场看射
徐炳（清代）

比耦分场角艺忙，人人矜说欲穿杨。怪来有箭都虚发，叶落秋风踹地黄。
走笔再和凤凰山十韵酬良器解元兼呈文中宣德 其七
葛胜仲（宋代）

滩声留客不容归，更尽西山一寸晖。要看冰轮升紫磨，绕枝寒鹊自惊飞。
山中闻苏松之变有作
李时行（明代）

荒榛引蔓上山扉，村巷萧条列郡非。沙苑月寒笳吹动，关城风急羽书飞。

征输到处疑应尽，戍卒经秋尚未归。见说汉廷思颇牧，中原何日解重围。
书陈颐刚墨梅扇
廖行之（宋代）

玉斧琢成明月，陈玄幻出横枝。
依旧西湖风景，素衣聊受尘缁。
古兴
常建（唐代）

汉上逢老翁，江口为僵尸。白发沾黄泥，遗骸集乌鸱。

机巧自此忘，精魄今何之。风吹钓竿折，鱼跃安能施。

白水明汀洲，菰蒲冒深陂。唯留扁舟影，系在长江湄。

突兀枯松枝，悠扬女萝丝。托身难凭依，生死焉相知。

遍观今时人，举世皆尔为。将军死重围，汉卒犹争驰。

百马同一衔，万轮同一规。名与身孰亲，君子宜固思。
鸡冠花
傅于天（清代）

霜雪频经过岁华，芬芳浓艳胜诸花。娇红谁说无多子，似汝娇红子倍加。
梅雨初晴迓客东郊
陆游（宋代）

霁色澄鲜已断梅，江郊隐隐尚轻雷。
层峦正对孤城落，健席遥看大艑来。
幼妇髻鬟簪早稻，近村坊店卖新醅。
吾行在处皆诗本，锦段虽残试剪裁。
和元晦马迹桥
张栻（宋代）

便请行从马迹桥，何须乘鹤簉丛霄。
殷勤底事登临去，不为山僧苦见招。
十日上饶次韵
韩淲（宋代）

菊开即重阳，蝶愁何必论。今朝县斋冷，松竹照清樽。

雅致信无极，世俗惭不根。为酬夜来吟，请从陶令言。
送袁中丞持节册南诏五韵（净字）
权德舆（唐代）

西南使星去，远彻通朝聘。烟雨僰道深，麾幢汉仪盛。

途轻五尺险，水爱双流净。上国洽恩波，外臣遵礼命。

离堂驻驺驭，且尽樽中圣。
闭关
白居易（唐代）

我心忘世久，世亦不我干。遂成一无事，因得长掩关。

掩关来几时，仿佛二三年。著书已盈帙，生子欲能言。

始悟身向老，复悲世多艰。回顾趋时者，役役尘壤间。

岁暮竟何得，不如且安闲。
齐天乐 题家药坪问花词
戴延介（清代）

乌丝几褶蚕眠字，小红箫谱新制。银蜡烧灯，红鳞泛酒，午夜豪尖吹绮。

艳情兜起。又絮搅花飞，杜鹃声里。老去江湖，莺莺燕燕也未知。

灵山共抛旧隐，石屏风调远，遗响堪忧。宝鸭栏斜，圆鸥梦稳，占断垂虹烟水。

弹了叩徵。笑侬亦工愁，新声曾倚。试赌旗亭，俊游同买醉。
七松亭
张乔（唐代）

七松亭上望秦川，高鸟闲云满目前。已比子真耕谷口，

岂同陶令卧江边。临崖把卷惊回烧，扫石留僧听远泉。

明月影中宫漏近，珮声应宿使朝天。
建业清明书事
童轩（明代）

节物催人到客边，江南风景迥堪怜。鱼儿池馆新生水，燕子人家又禁烟。

几片落花寒食后，数株高柳夕阳前。春衫小试香罗雪，骏马骄嘶白玉鞭。

绿水青山浑似画，暖云芳草最宜眠。松醪有客邀村舍，麦饭谁家洒墓田。

自愧道傍扬子宅，十年闭户虱生毡。
屿赠白云先生王迥
孟浩然（唐代）

悠悠清水江，水落沙屿出。
回潭石下深，绿筿岸傍密。
鲛人潜不见，渔父歌自逸。
忆与君别时，泛舟如昨日。
夕阳开返照，中坐兴非一。
南望鹿门山，归来恨如失。
同路中丞登鹿门山颠
顾璘（明代）

维舟访嘉隐，凌崄跻峻巅。远水浮白日，叠岭霾苍烟。

庞公去已久，讵识躬耕田。何功勒钟鼎，卒使高名传。

赫赫刘荆州，遗安让其贤。此道今岂有，流尘暗弓旃。
次韵子由三首·其一·东亭
苏轼（宋代）

仙山佛国本同归，世路玄关两背驰。
到处不妨闲卜筑，流年自可数期颐。
遥知小槛临廛市，定有新松长棘茨。
谁道茅檐劣容膝，海天风雨看纷披。
乐府杂曲。鼓吹曲辞。芳树
罗隐（唐代）

细蕊慢逐风，暖香闲破鼻。青帝固有心，时时动人意。

去年高枝固压地，今年低枝已憔悴。

吾所以见造化之权，变通之理。春夏作头，秋冬为尾。

循环反复无穷已。今生长短同一轨，若使威可以制，

力可以止，秦皇不肯敛手下沙丘，孟贲不合低头入蒿里。

伊人强猛固如此，顾我劳生何足恃。但愿开素袍，

倾绿蚁，陶陶兀兀大醉于青冥白昼间。任他上是天，

下是地。
赠邻居陈焕处士
张舜民（宋代）

福唐陈处士，与我对门居。
生死一炉药，尘埃数箧书。
但知尊有酒，莫叹食无鱼。
若论浮生事，浮生事总虚。
次韵答倪云林录似良夫
王畦（元代）

重过城南隅，春风动经年。物候倏易改，飘泊念华颠。

江干雨初歇，草色凝娟娟。聚首有亲朋，举杯无管弦。

樽前语别离，但觉心茫然。旧游总尘埃，今古孰后先。

揽衣陟崇岗，俯首临澄渊。修竹翳平林，□□藉庭延。

有书盈我床，有琴横我前。卷舒贵所从，鸥鹭何翩翩。

愿言留清欢，日夕醉后眠。
寓兴十首
张至龙（宋代）

日夜江水流，不海水不止。
孰谓流去者，不是海中水。
贻亮上人
方干（唐代）

秋水一泓常见底，涧松千尺不生枝。

人间学佛知多少，净尽心花只有师。
牛渚即采石也
王世贞（明代）

玄晖既遒往，李白时一振。请看沧江流，万古才不尽。
骊山感怀
佚名（唐代）

武帝寻仙驾海游，禁门高闭水空流。深宫带日年年色，

翠柏凝空夜夜愁。鸾凤影沈归万古，歌钟声断梦千秋。

晚来惆怅无人会，云雨能飞傍玉楼。
聚山阁为吴氏题
汪藻（宋代）

缘江故多峰，秀色无可拣。何须著脚力，政欲长在眼。

诗翁筑飞阁，似恨山意懒。纵横数州碧，收拾付酒盏。

客来何所命，濯濯千髻绾。晴岚入肺腑，宝唾落碑版。

翁家诚可乐，人境两萧散。炉香侣趺坐，终日对编简。

风流前辈接，细说须自挽。居然典刑在，听者辄忘返。

会须营一壑，万事等鹏鴳。从翁时对榻，卧看烟雨晚。
春日田园杂兴
许元发（宋代）

片云岂是出山时，曾被东风误一吹。
归意不烦啼鴂动，闲情只许落花知。
桑麻穷巷扉长掩，烟火空林黍自炊。
粟里辋川非谬计，晴窗子细味渠诗。
上严廉访十首
熊禾（元代）

大哉伊洛传，正统接洙泗。
一源肇南来，九曲清日泚。
百年尚无有，千载那可俟。
崇台励风化，此是第一义。
杂诗二十七首
曹勋（宋代）

春事匆匆只可惊，暄和喜试晓衣轻。
梅花烂熳浑如雪，只恐风多堕玉英。
赠汪鹤舟
王虎臣（元代）

吾闻列山之儒骑鹤飞，明月为佩霓为衣。又闻化鹤丁令威，七十甲子今始归。

先生扁舟载飞鹤，五湖七泽将安之。江湖旧游波渺渺，床头金尽故人少。

犹能为客典春衣，酒边豪气天地小。名贤歌颂题满轴，披图亦自不碌碌。

黄金白璧分与人，惟有便便五经腹。朅来访我坐毡冷，岸帻扶筇微酩酊。

开樽促席意气倾，剪烛商诗寒夜永。星星斑鬓今如此，清谈自是青云士。

试问烟波载皓衣，何如一舸携西子。
香林洞
俞桂（宋代）

月月岩头古翠埋，绵云深隔洞门开。
苍藤随石无根活，灵杞何年有种栽。
气凝野烟疑麝过，暖熏山雨误蜂来。
空庭谁领幽芳坐，雪鹤同行损绿苔。
奉陪黄帅机访问元夕战场归途见人家园池花木
曹彦约（宋代）

深居处女静无妆，脱兔飞时势莫渌。
已捷不须三舍避，便将占蓰入耕桑。
赋得元日到人日未有不阴时二首 其二
郭之奇（明代）

支离海角氛尘际，偃蹇山幽卧病馀。自向菁华窥物象，每从残缺度居诸。

生憎柳絮先春舞，不分梅花与岁除。古往今来虽过隙，赤文绿字岂全虚。
作塞上射猎行
李廌（宋代）

塞云委地如泼墨，恶风吹沙变黄黑。
紫髯将军柳叶甲，银騣护黄白玉勒。
铁林子弟八九千，饮马渡桥过河北。
沙漠黓地古战场，寸草不生地皮赤。
将军指呼令鼓鼙，旌旆悠悠动坚壁。
壮夫露股挟纩温，蕃马鞘脚寒有力。
龟手荷戈指欲坠，气结冰凌满须历。
前驱萧萧近林翳，军声业业震金革。
怪狐跳梁罔两避，虎豹惊骇丧胆魄。
山根浅草枯槎枒，隐隐叶下见兔迹。
武夫张罝四散逐，双兔雌雄中金镝。
自云舍矢不失驰，手持双兔有德色。
凯旋如殪大兕归，喜非诡遇无所获。
常闻武功贵时习，忘战必危欲定国。
搜田以时选车徒，士卒素练务严翼。
季冬物成农事休，民闲庶类亦蕃殖。
泮上虎臣献俘馘，淮夷攸服远人格。
悲夫王泽寖熄多鬼蜮，蒙恬白起为民贼。
君不见长平鬼哭万人冢，击破秦坑髑髅白。
除夜官舍独坐
王炎（宋代）

半世更忧患，微霜入鬓边。
旅怀尊有酒，官况客无毡。
故国逾千里，浮生又一年。
遥怜小儿女，今夜话灯前。
浣溪沙 秋夜
张玉娘（宋代）

玉影无尘雁影来。绕庭荒砌乱蛩哀。凉窥珠箔梦初回。压枕离愁飞不去，西风疑负菊花开。起看清秋月满台。
题灵隐寺皖公院
郑巢（唐代）

山寒叶满衣，孤鹤偶清羸。已在云房老，休为内殿期。

岚昏声磬早，果熟唤猿迟。未得终高论，明朝更别离。
问李二司直所居云山
皇甫冉（唐代）

门外水流何处？天边树绕谁家？

山色东西多少？朝朝几度云遮。
别狄佩（梁公玄孙，旅于南国）
李群玉（唐代）

翠竹不着花，凤雏长忍饥。未开凡霄翮，空把碧梧枝。

圣人奏云凡，祥凤一来仪。文章耀白日，众鸟莫敢窥。

郁抑不自言，凡鸟何由知。当看九千仞，飞出太平时。
赠三茅朱先生
张方平（宋代）

郁仪结邻太霄道，金铛玉佩虚皇冠。炉中火候烟霞煖，坛上磬声星斗寒。

紫节晨游从玉女，绿軿夜降接灵官。愿持璧纽充盟信，乞取胎精九化丹。
自嘲解嘲
陆游（宋代）

种稻稽山下，诛茆剡曲傍。
鸣鸡耐昏旦，飞燕异炎凉。
古剑寒三尺，残书乱一床。
穹穹与厚厚，能识我非狂。
赠赵六贞固
陈子昂（唐代）

回中峰火入。
塞上追兵起。
此时边朔寒。
登陇思君子。
东顾望汉京。
南山云雾里。
赤螭媚其彩。
婉娈苍梧泉。
昔者琅琊子。
躬耕亦慨然。
美人岂遐旷。
之子乃前贤。
良辰在何许。
白日屡颓迁。
道心固微密。
神用无留连。
舒可弥宇宙。
揽之不盈拳。
蓬莱久芜没。
金石徒精坚。
良宝委短褐。
闲琴独蝉娟。
胡渭州
张祜（唐代）

杨柳千寻色，桃花一苑芳。风吹入帘里，唯有惹衣香。
和鲍判院见寄二首
曹勋（宋代）

当年壮志作三军，扳马曾同幕下宾。
欲试韬钤毘庙算，便期鹰隼出风尘。
暮年岁月嗟残景，一水波涛有故人。
端谓题舆因卜筑，不应佳句尚悲辛。
罗家洲
周弼（宋代）

对港近村俱有路，扁舟倍觉往来频。
入秋破褐惟存线，尽日收钱不满缗。
远岸冷沙衔坠叶，浅滩寒水卧枯苹。
未知行役何时断，纵使更深亦唤人。
和睡翁巩仲至赋颐蒙斋赠澄元妙
释居简（宋代）

静倚松门掩夕霏，不知求己去求谁。翳花旋扫无留蒂，蒙吝才消即善颐。

彖象尚堪明古意，茅茨聊复傍寒漪。是中馀地藏缄默，何处人间更有诗。
再用前韵简丁端叔
陈傅良（宋代）

乞邻亟只报何迟，愁绝饥甿一胜余。
上有加餐下相忆，莫同泛泛寄双鱼。
六幺令
晏几道（宋代）

雪残风信
悠扬春消息
天涯倚楼新恨
杨柳几丝碧
还是南云雁少
锦字无端的
宝钗瑶席
彩弦声里
拚作尊前未归客
遥想疏梅此际
月底香英白
别后谁绕前溪
手拣繁枝摘
莫道伤高恨远
付与临风笛
尽堪愁寂
花时往事
更有多情个人忆
淮阴庙
曹勋（宋代）

当年汉室已兴隆，自是侯居太半功。火德正炎神预否，他时为造楚王宫。
送宇文三赴河西充行军司马
王维（唐代）

横吹杂繁笳，边风卷塞沙。还闻田司马，更逐李轻车。

蒲类成秦地，莎车属汉家。当令犬戎国，朝聘学昆邪。
周尹潜雪中过门不我顾遂登西楼作诗见寄次韵
陈与义（宋代）

堪笑臞仙也耐寒，飞花端合上楼看。
深知壮观增诗律，洗尽元和到建安。
六幕山访南宋宫入斜 其二
文静玉（清代）

花明雪艳谢飙轮，玉瘗香埋委路尘。霞帔自怜萤照晚，《霓裳》渐化蝶衣新。

空江白雁凄才鬼，冷月红鹃哭丽人。二十四堆春草绿，可怜三十六宫春。
庚戌秋书事八首
彭年（明代）

楚客伤秋意未阑，白云黄菊晚相看。
江湖自足蛟龙卧，粱稻方谋燕雀安。
北望星辰愁倚剑，南来消息愧投竿。
浊醪漫向船头醉，追逐轻鸥下碧湍。
偈颂一百二十三首
释崇岳（宋代）

哭不彻，笑不彻，
倒腹倾肠向君说。父子非亲知不知，
抬头脑后三斤铁。
古别离
陈与义（宋代）

东门柳，年年岁岁征人手。
千人万人於此别，柳亦能堪几人折。
愿君遄归与君期，要及此柳未衰时。
逃席
林旭（清代）

逃席原无仇饷情，向来意兴实纵横。登楼自借清宵赏，不饮甘当恶客名。

虫穴书明骄月亮，鸟摇林动误风生。归途此物犹堪念，塘水荒寒野蛤鸣。
送上竺隐箕山法师
胡奎（元代）

五天竺国前朝寺，八十三年出世僧。月下眼能看细字，云中手不拄枯藤。

天厨甘露朝朝饭，丈室生花夜夜镫。鹿苑證成无上觉，牛车说破最初乘。

春深又送花间鸟，湖水都消雪后冰。明日远山遥在望，上方台殿翠层层。
次白门江上
唐献可（明代）

十日无端学泛家，随缘诗酒坐星槎。
汀头烟舞盘青鸟，江底光翻坠彩霞。
浪激寒潮初破梦，月移子夜浅衔沙。
长年快说东风急，吹落芦洲几里花。
弭节堂
徐经孙（宋代）

慇勤主礼重宾荣，弭节新堂庆落成。语熟不妨移座密，更长那复记杯行。

辖投相共传佳话，榻下于今见故情。太史定知牛斗分，客星也傍使星明。
送陆务观得倅镇江还越
韩元吉（宋代）

前年边马饮江水，烽火瓜州一水间。
正使楼船多战士，要须京岘作重关。
平戎得路可横槊，佐郡经时应赐环。
把酒赋诗甘露寺，眼中那更有金山。
满江红 耳热后慷慨忽发，用幼安韵
曹尔堪（清代）

一派风霜，文章气、傲然孤立。方几上、微吟诗缓，读书声急。

诸葛纶巾能对垒，淮阴赤帜都空壁。旧编中、兵法十三章，谁能识。

花下雨，沾衣湿。秋露后，垂成滴。向楼台望远，暮烟空碧。

壮日有声成虎啸，穷时无泪随猿泣。愿生平、一仿鲁连高，诸侯客。
登六和塔
阳枋（宋代）

钱塘江上撑空塔，塔外遥山翠作堆。
酒罢凭栏呼落日，水云深处子陵台。
过峡石
王錞（清代）

群山相凑窄，石径上千盘。人入烟霞里，车行剑戟端。

殽尸留昔耻，陵雨至今寒。未暇谈秦帅，心惊度险难。
发瓦桥十里而河梁败还坐客亭复上马戏咏道旁垂柳二首 其一
沈遘（宋代）

客亭门外纤纤柳，解使行人去复还。为谢春风摇荡意，上林桃杏正堪攀。
成名后作
卢肇（唐代）

桂在蟾宫不可攀，功成业熟也何难。

今朝折得东归去，共与乡闾年少看。
春日会连舜宾别墅
宋庠（宋代）

枌榆乡社转春蹊，坐荫芳林日欲西。
触袖野花多自舞，避人幽鸟不成啼。
大道歌
白玉蟾（宋代）

乌飞金，兔走玉，
三界一粒粟。山河大地几年尘，
阴阳颠倒入玄谷。人生石火电光中，
数枚客鹊枝头宿。桑田沧海春复秋，
乾坤不放坎离休。九天高处风月冷，
神仙肚里无闲愁。世间学仙者，
胸襟变清鸦。丹经未读望飞升，
指影谈空相诳嚇。有时驰骋三寸舌，
或在街头佯做哑。正中恐有邪，
真里须辨假。若是清虚泠澹人，
身外无物赤洒洒。都来聚气与凝神，
要炼金丹赚几人。引贼入家开宝藏，
不知身外更藏身。身外有身身里觅，
冲虚和气一壶春。生擒六贼手，
活嚼三尸口。三尸六贼本来无，
尽从心里忙中有。玉帝非惟惜诏书，
且要神气相保守。此神此气结真精，
唤作纯阳周九九。此时方曰圣胎圆，
万丈崖头翻筋斗。铅汞若粪土，
龙虎如鸡狗。白金黑锡几千般，
水银朱砂相鼓诱。白雪黄芽自无形，
华池神水无泉溜。不解回头一看子，
冲风冒雨四方走。四方走，
要寻师，寻得邪师指授时，
迷迷相指可怜伊。大道不离方寸地，
工夫细密有行持。非存思，
非举意，非是身中运精气。
一关要锁百关牢，转身一路真容易。
无心之心无有形，无中养就婴儿灵。
学仙学到婴儿处，月在寒潭静处明。
枯木生花却外香，海翁时与白鸥盟。
片饷工夫容易做，大丹只是片时成。
执著奇言并怪语，万千譬喻今如许。
生也由他死由他，只要自家做得主。
空中云，也可缚。
水中月，也可捉。
一气结成物，气足分天地。
天地本无心，二气自然是。
万物有荣枯，大数有终始。
会得先天本自然，便是性命真根蒂。
道德五千言，阴符三百字。
形神与性命，身心与神气。
交媾成大宝，即是金丹理。
世人多执著，权将有作归无作。
猛烈丈夫能领畧，试把此言闲处嚼。
若他往古圣贤人，立教化人俱不错。
况能蓦直迳路行，一条直上三清阁。
三清阁下一团髓，昼夜瑶光光烁烁。
云谷道人仙中人，骨气秀茂真磊落。
年来多被红尘缚，六十四年都是错。
刮开尘垢肯豁开，长啸一声归去来。
神仙伎俩无多子，只是人间一味呆，
忽然也解到蓬莱。武夷散人与君说，
见君真个神仙骨。我今也不炼形神，
或要放颠或放劣。寒时自有丹田火，
饥时只喫琼湖雪。前年仙师寄书归，
道我有名在金阙。闲名落世收不回，
而今心行尤其乘。那堪玉帝见怜我，
诏我归时未肯哉。
又六言
陈与义（宋代）

未央宫里红杏，羯鼓三声打开。
大庾岭头梅萼，管城呼上屏来。
送杜子从赴成都倅
张纲（宋代）

结束征鞍去欲奔，行行折柳送都门。壮怀未用看双鬓，祖席何妨醉一尊。

玉局仙游成独往，草堂诗句与谁论。悬知别乘风流处，醉倚红妆笑语温。
和山中后社韵一首
林希逸（宋代）

君家文曜授翁诗，椿老还如窦有仪。枕膝固应传已久，趋庭岂待问方知。

山中香火留吟处，殿下云屏有隔时。愧我衰残谁伴侣，但寻莲社守禅规。
春日题苗发竹亭
耿湋（唐代）

春亭及策上，郎吏谢玄晖。闲咏疏篁近，高眠远岫微。

偏宜留野客，暂得解朝衣。犹忆东溪里，雷云掩故扉。
南天窝授竹影题用徐天池香烟韵七首 其二
王夫之（明代）

月华欲上不得上，晴光一倍偿今朝。轻云疑尔还相掩，宿雾初蠲忽巳飘。

低亚殢人相绰约，回波响远试逍遥。翻然欲把浮邱袂，冉冉云轻隔海潮。
文宗元圣昭献孝皇帝挽歌三首
刘禹锡（唐代）

继体三才理，承颜九族亲。禹功留海内，殷历付天伦。

调露曲常在，秋风词尚新。本支方百代，先让棣华春。

月落宫车动，风凄仪仗闲。路唯瞻凤翣，人尚想龙颜。

御宇方无事，乘云遂不还。圣情悲望处，沉日下西山。

享国十五载，升天千万年。龙镳仙路远，骑吹礼容全。

日下初陵外，人悲旧剑前。周南有遗老，掩泪望秦川。
嘉禾境上
陈必复（宋代）

联畴冈势断，缺岸浪痕垂。
野店茅柴酒，人家槿树篱。
逆风鱼上少，连雨稻开迟。
客路秋偏好，归程尽是诗。
赠吴仰云
蒲寿宬（宋代）

云巾羽扇得真如，不用羞惭非故吾。
入手千般休说巧，转头一著不为愚。
尘中羁绊无还有，物外逍遥有若无。
我若忘机曾悟此，烟波鸥鹭是吾徒。
春词绝句五首
秦观（宋代）

风驱白雨洗园林，蔽地飞花一寸深。
狂紫浪红俱已矣，老春虽在亦何心。
荷池小立
杨万里（宋代）

池小泉多强欲留，留他不住恣他流。
荷盘不放荷尖出，穿破盘来却又休。
复次韵
吴芾（宋代）

老来绝意风云会，久欲脱身尘垢外。
有时偶被世缘牵，咄咄书空常作怪。
一麾何事到江城，却犯喧嚣亲琐碎。
簿书丛里度光阴，倏忽已惊逾一载。
所幸连年值有秋，颇足稻粱富鱼蟹。
正愁客少无与娱，忽得诗流真我辈。
剧谈终日坐生风，洗濯烦襟一何快。
酒行到手君莫辞，有鳖可炰鱼可脍。
寄随守向大夫三首 其一
释子淳（宋代）

岁寒木欲老林坰，兹沐恩光入翠层。再整丝纶垂钓手，随缘涢水且腾腾。
雪天
韩淲（宋代）

寒色摇窗纸，瓶梅静吐香。小楼深坐稳，矮屋欠伸长。

雪意垂垂白，云容淡淡黄。西湖林处士，侑食水仙王。
庆令水墨素馨扇面二首
姜特立（宋代）

玉质生从瘴海傍，轻绡淡墨写微茫。
疎花賸作江梅瘦，手底风头只欠春。
送草窗郑司教森
林俊（明代）

薄技缪投鼯鼠，颛蒙继祝螟蛉。伯仲常眉最白，交游籍眼殊青。

孤烛寒光并舍，高槐绿荫连屏。千里误腾快足，九霄专养修翎。

调熟曲翻别引，鼓多刃发新铏。迟回苍璧酬价，展转丹砂乞灵。

独对可陈董策，晚收尚负梁经。岁俭陶瓶屡罄，德馨颜巷初铭。

荏苒年翁渐迫，吾伊夜子曾停。极否终丁泰运，后凋不博秋零。

芸阁香浮书带，风雩响泛铎铃。骑鹤几缠万贯，解龟续换双瓶。

紫气腰间剑室，黄云马首旗亭。咨目送迎例断，遥心带鹤前汀。
虞美人·胡蝶
张惠言（清代）

斜阳谁遣来花径，春色三分定。游丝无力系花腰，忙煞枝头相途乱红飘。
寻春莫向花间去，花外游蜂聚。南园芳草不会空，收拾春魂归去绕香丛。
清泠台二绝句 其一
沈辽（宋代）

山前缭绕白云飞，山下溪流那复回。不向此间休歇去，宁将白发污尘埃。
水调歌头·泛湘江
张孝祥（宋代）

濯足夜滩急，晞发北风凉。吴山楚泽行遍，只欠到潇湘。买得扁楚归去，此事天公付我，六月下沧浪。蝉蜕尘埃外，蝶梦水云乡。
制荷衣，纫兰佩，把琼芳。湘妃起舞一笑，抚瑟奏清商。唤起九歌忠愤，拂拭三闾文字，还与日争光。莫遣儿辈觉，此乐未渠央。
和徐学士琼送危昌言诗大朴之孙也
张宁（明代）

自是丹山五色雏，至今文采与群殊。江湖浪迹惟琴剑，丘壑閒情有画图。

吴苑清霜枫叶落，楚乡寒月雁行孤。相逢却忆先公事，惆怅才名老宦途。
偈三首 其三
释仪（宋代）

万派横流总向东，超然八面自玲珑。万人胆破沙场上，一箭双雕落碧空。
七夕王都尉邀同舍置酒听琵琶
曾诚（宋代）

宝槛凌云结绮高，小奁争巧暮分曹。春葱细撚龙香拨，秀颈偏明逻逤槽。

牛既写形呈粔籹，马军驰酒送蒲萄。泪珠散作人间露，最觉更阑润锦绦。
道场山两题 其一 清池
释居简（宋代）

凿地潴寒碧，泠泠湛弗摇。方奁开素镜，阔幅剪生绡。

甃古天为底，杯深雪涨潮。俗交浓若醴，一滴也难消。
诫子吟
邵雍（宋代）

有过不能改，知贤不肯亲。
虽生人世上，未得谓之人。
越妇采葛苦
赵文（宋代）

采采山上葛，攀藤步岩幽。
上山逢虎狼，下山逢猕猴。
归来絺綌之，藕丝香且柔。
织成一片云，精绝鬼工愁。
入笥献君王，贡职民当修。
君王不自惜，持以奉仇雠。
西施被服之，俱是越国尤。
吴王抵掌笑，于越吾优忧。
飞书益封地，谓越吾诸侯。
嗟尔采葛伴，辛苦勿叹愁。
天道有乘除，苦极行当休。
吴王沉醉姑苏上，半夜不知吴国秋。
偶于维扬牛相公处觅得筝筝未到先寄诗来走笔戏答
白居易（唐代）

楚匠饶巧思，秦筝多好音。如能惠一面，何啻直双金。

玉柱调须品，朱弦染要深。会教魔女弄，不动是禅心。
春
饶节（宋代）

尽道春多雨，伤摧花鸟空。不知春态度，尤在绿荫中。
饯刘继明西归
陆文圭（元代）

人生有三事如一，父子师友皆人伦。
入向亲阖奉甘日，当出书案服辛勒。
老成识见无如子，少壮功名肯镶人。
老我行枝栖鷃爵，仰看黄鹄上青云。
福严
张孝祥（宋代）

行行山益高，所见益以奇。煮茶南台寺，更上千级梯。

道傍古时松，阅世心已灰。不与岁月竞，况受霜雪威。

路回闻钟声，宝刹隐翠微。排空写金碧，刓石著栱枅。

门前兜率桥，劫火昔所遗。神龙厌庳陋，一炬然枯萁。

谭笑旧观还，殿柱百尺围。老禅七十馀，高与此山齐。

大屋贮龙象，空岩走金犀。斋盂细细参，至味无盐醯。

颇闻三生藏，中有万宝赍。佛牙舍利涌，贝叶旁行稀。

剖蚌慈相尊，破匣血缕飞。稽首所愿观，为洗往昔非。

却寻上山路，拟看浴日池。急雨忽留人，吾其少须之。
老将行
王维（唐代）

少年十五二十时，步行夺得胡马骑。(夺得 一作：夺取)
射杀山中白额虎，肯数邺下黄须儿！
一身转战三千里，一剑曾当百万师。
汉兵奋迅如霹雳，虏骑崩腾畏蒺藜。
卫青不败由天幸，李广无功缘数奇。
自从弃置便衰朽，世事蹉跎成白首。
昔时飞箭无全目，今日垂杨生左肘。
路旁时卖故侯瓜，门前学种先生柳。
苍茫古木连穷巷，寥落寒山对虚牖。(苍茫 一作：茫茫)
誓令疏勒出飞泉，不似颍川空使酒。
贺兰山下阵如云，羽檄交驰日夕闻。
节使三河募年少，诏书五道出将军。
试拂铁衣如雪色，聊持宝剑动星文。
愿得燕弓射大将，耻令越甲鸣吾君。(大将 一作：天将)
莫嫌旧日云中守，犹堪一战取功勋。
寓毕节刘氏小园养疾雨霁登眺偶成 其二
承龄（清代）

泉韵汎瑶瑟，城阴罗翠屏。邻渠穿屋过，檐树影山青。

滇蜀仍多事，风尘此暂经。牛车何处宿？怅望好林亭。
闻侯元进死
周紫芝（宋代）

君在漳溪病，相逢特地欢。句新诗屡出，谈剧酒频寒。

梦作三春别，人成隔世看。无由吊尘几，只有涕阑干。
长林场海边道上
刘宰（宋代）

海雾晚逾合，海风春更寒。
衰须欺薄老，老胆傲惊湍。
业竹人家近，平沙客路宽。
明朝应更好，山翠扑征鞍。
贺侍郎
游志甫（宋代）

松竹青青耐岁寒，长随初度喜相看。
操同一节冰霜劲，身直三相柱石安。
顾问正资持从橐，佚闲坚乞领祠官。
扶危筹力知尤健，肯向风涛袖手观。
江上二首
张耒（宋代）

纷纷浑是梦，黯黯只消魂。
江上浪无限，舟中酒一樽。
寓刘储升江楼
王岱（清代）

出山犹胜住山幽，为爱君家江上楼。风送岸花粘客袂，雨来烟嶂压行舟。

遥峰入幕青无已，野水平天稳不流。独有海翁机事绝，朝看沙鸟暮浮鸥。
勉谕儿辈
周怡（明代）

由俭入奢易，由奢入俭难。饮食衣服，若思得之艰难，不敢轻易费用。酒肉一餐，可办粗饭几日；纱绢一匹，可办粗衣几件。不馋不寒足矣，何必图好吃好着？常将有日思无日，莫待无时思有时，则子子孙孙常享温饱矣。
多虞
郑谷（唐代）

多虞难住人稀处，近耗浑无战罢棋。

向阙归山俱未得，且沽春酒且吟诗。
百年
释文珦（宋代）

百年如大梦，梦中谁到老。
贫贱固可怜，富贵亦何好。
举世尽蚩蚩，醒寤苦不早。
自古知几人，独在商山皓。
再用杜子美韵十首 其三
方献夫（明代）

逆隐缘流上，淩危倩竹支。翻疑郑子谷，忽忆习家池。

感旧山猿哭，开怀野鹤知。岩花无数好，回首惜纷披。
谢黄森惠诗并草书
文同（宋代）

南䣢黄夫子，生平气凛然。吟诗旧有癖，写字近方颠。

可惜空山老，须为后世传。兰溪修禊否，愿续永和年。
二十五日舒村
韩淲（宋代）

秋水澄溪渌，秋山远岸青。村酤因觅句，雅放却嫌醒。
句
尹栋（宋代）

白蘋影蘸无痕水，黄菊香催未了诗。
贺新郎 宫词
游次公（宋代）

暖霭浮晴籞。锁垂杨、笼池罩阁，万丝千缕。池上晓光分宿雾，日万群芳易吐。

寻并蒂、阑干凝伫。不信钗头飞凤去，但宝刀、被妾还留住。

天一笑，万花妒。

阿娇正好金屋贮。甚西风、易得萧疏，扇鸾尘土。一自昭阳扃玉户，墙角土花无数。

况多病、情伤幽素。别殿时闻箫鼓奏，望红云、冉冉知何处。

天尺五，去无路。
浣溪纱 舟泊大孤山
薛时雨（清代）

叶叶轻帆捲浪行。江山如画认分明。小姑送我大姑迎。

万顷洪分蒸蠡泽，一星幽火指湓城。天风鼓荡助吟情。
张银台避兵湖上三首 其三
皇甫汸（明代）

娄关兵后市成墟，何似咸阳烽火馀。不见问奇门外客，啼鸦知是草玄居。
次韵邓正字慎思秋日同文馆九首
晁补之（宋代）

前世诸生选，平居数路开。
乡闾自相与，岩穴亦时来。
射雉空亡矢，为蛇更夺杯。
千金曾市骨，聊用作龙媒。
酬刘猛见送
元稹（唐代）

种花有颜色，异色即为妖。养鸟恶羽翮，剪翮不待高。

非无剪伤者，物性难自逃。百足虽捷捷，商羊亦翘翘。

伊余狷然质，谬入多士朝。任气有愎戆，容身寡朋曹。

愚狂偶似直，静僻非敢骄。一为毫发忤，十载山川遥。

烁铁不在火，割肌不在刀。险心露山岳，流语翻波涛。

六尺安敢主，方寸由自调。神剑土不蚀，异布火不燋。

虽无二物姿，庶欲效一毫。未能深蹙蹙，多谢相劳劳。

去去我移马，迟迟君过桥。云势正横壑，江流初满槽。

持此慰远道，此之为旧交。
三月一日自松陵过华亭
倪瓒（元代）

竹西莺语太丁宁，斜日山光澹翠屏。
春与繁花俱欲谢，愁如中酒不能醒。
鸥明野水孤帆影，鹘没长天远树青。
舟楫何堪久留滞？更穷幽赏过华亭。
摊破南乡子
佚名（宋代）

瑞溪庭，满闺秋色好，帘幕低垂。一床簪笏人间盛，沉檀影里，笙一沸处，齐捧瑶卮。
习礼复明诗。胡氏清畏人知。寿堂已庆灵椿老，年年岁岁，重添嫩叶，频长繁枝。
闲居漫兴五首 其四
浦瑾（明代）

高梧树下足凉风，满地清阴一亩宫。阶战闲看排阵蚁，檐喧静觅课衙蜂。

日斜天外初微雨，云薄楼西忽断虹。客至莫谈尘底事，年来多病耳初聋。
钱塘怀古
陆寅（清代）

祠庙吴山草木凋，芦中穷士旧吹箫。眼看吴市东门甲，怒卷钱塘八月潮。

乌喙竟能亡敌国，鱼肠应悔刺王僚。锦帆一片风流尽，白马红旗浪里招。
九日确山早发见菊花有感
罗钦顺（明代）

客里重阳也自佳，山城初日见黄花。遥知仲季娱亲处，应念驱驰驿路赊。
杂诗 其一
沈辽（宋代）

白云非我役，出没在山间。我亦何所事，篮舆自往还。

不知乐与否，聊尔寄衰孱。早恨冠冕误，空令鬓毛斑。
从张椒卿问沈四消息
孙原湘（清代）

明知相见原无谓，消息寻来都甚真。漫向谢三呼四字，只将苏小问乡亲。

桃花那记春前度，萍叶原为絮后身。别有关心忘不得，莫猜渠是意中人。
述怀
冯观国（宋代）

落魄兰寰触处然，深藏妙用散神仙。
笔端间作龙蛇走，壶裹常挑日月悬。
漫假人伦来混世，只将酒盏度流年。
潜修功行归何处，笑指瀛洲返洞天。
钓台 其一
虞俦（宋代）

横足论交万乘轻，富春山水足平生。从教太史占星变，自是难忘故旧情。
送僧归净众
释慧空（宋代）

君不见昔日贵湖抛保福，苧溪溪畔曾叮嘱。
汝归东海我归山，鸟道行人难措足。
又不见无隐当年隐石师，独傍岩阿烧栗皮。
尘埃扰扰未归客，四壁生涯说向谁。
我今不向石师住，贵湖亦非吾住处。
溪边流水自西东，岩畔栗皮任堆聚。
信脚来到五华峰，峰头重整旧家风。
为报漳泉诸道友，吉山元是福山翁。
次龚丈同叔高韵
赵善括（宋代）

备尝险阻与艰难，久别松楸水一湾。
孤愤未申思北阙，双眉初一见西山。
化工已定休言命，巧匠于今亦汗颜。
它日中兴筹庙略，为君一露管中斑。
春日行
朱淑真（宋代）

春云漠漠连春空，映阶草色绿茸茸。
不寒不暖雨新霁，满城佳气浮葱葱。
岸柳依依微烟笼，园林淡荡催花风。
东君造化一何工，施青绘紫复匀红。
多少闲花与凡卉，不论妍丑争夭秾。
燕舞莺歌昼晷永，帘幙无人门字静。
何处飞来双蛱蝶，翩翻飞入寻香径。
可怜春色都九旬，朝欢暮宴归王孙。
秃毫写纸属诗人，长歌短什劳精神。
北牖洞
吕愿中（宋代）

南窗聊寄傲，北牖有凉风。
岩洞幽深处，结茅容老翁。
宿飞来次韵
释南野（明代）

岭南多胜迹，此地最幽深。殿角空天外，风泉落石音。

猿啼山有月，花笑客无心。不尽登临兴，凭高几度吟。
蘋花
岑霁（清代）

翠叶金花杂杜蘅，湘湖千里最知名。秋风飒飒过南浦，乡思无端一夕生。
宿金山院
程公许（宋代）

犯暑驱车泼面尘，招提暝色唤休程。
竹风满院凉无价，最好移床就月明。
甲子岁十月二十四日夜半梦遇故人于山水间饮酒赋诗既觉仅能记一二乃追补之二首 其二
陆游（宋代）

小山缘曲涧，路断得藤阴。忽遇平生友，重论一片心。

兴阑棋局散，意豁酒杯深。鸡唱俄惊觉，凄然泪满襟。
芙蓉道间二首 其一
赵蕃（宋代）

芙蓉山上芙蓉尖，向人咫尺分毫纤。或如冠剑或鸟兽，令我左右烦窥觇。

平生退之南山句，为渠持骋笔力严。那知刻画果办此，造物至是无留歼。
奉和鲁望樵人十咏。樵家
皮日休（唐代）

空山最深处，太古两三家。云萝共夙世，猿鸟同生涯。

衣服濯春泉，盘餐烹野花。居兹老复老，不解叹年华。
从莫万安觅柑子并以玉山沙药合寄之六言三首
赵蕃（宋代）

我识令君人物，传柑合侍清都。
寂寞当思林下，有时病渴犹须。
订《中晚唐诗人主客图》既成，怅然有感，题卷末二首 其一
李宪噩（清代）

古来耽此道，清味本酸寒。思入如中病，吟成胜拜官。

物生皆不隐，情动即教看。未识成何用？凭将鬓发残。
松桂堂
苏泂（宋代）

伯夷能使鄙夫宽，此老传家不在官。
魂梦犹能教儿息，九原风节更高寒。
同孙子直和李参政东园韵十绝
洪咨夔（宋代）

办得萧萧水竹居，闭门足了一生娱。
坐忘老子慵开眼，强聒痴儿任挽须。
阮郎归（送客归来道中再得数语）
魏了翁（宋代）

骊驹未撤客乘鞍。征鞭摇晚寒。雁边酲梦角惊残。关山斜日边。

求道地，托恩天。人情久亦安。转移都在笑颦间。鄙夫应也宽。
题吴
孙觌（宋代）

曲径通林樾，幽栖见草堂。松云春细细，山雨夜浪浪。

逐臭如闻鲍，吹齑若探汤。平生为善乐，应不羡濠梁。
题赵魏公秋林晓行画卷
全思诚（明代）

王孙爱画心独苦，下笔天机妙今古。
凉风萧萧凉日落，蹇驴载我出林莽。
黄叶打头秋满身，青山对面如故人。
不须觅句灞桥雪，何用旅食京华春。
忆昔玉堂供奉日，一二词臣同夜直。
青绫被冷露华浓，金莲烛残河汉没。
鸡栖树底声喔喔，鹤立螭坳望珠箔。
凫緌散乱不成双，归老林泉有余乐。
临风掩卷老泪落，此画此人那可作。
鹁鸠啼
蒋梦兰（清代）

晚来鹁鸠鸣不己，鸠妇含愁农妇喜。馌饷才归又出门，仰望乌妇何处起。

鹁鸠鹁鸠愿尔鸣，明朝可免车河水。儿夫肌肉日炙焦，鸠妇休伤雨濡尾。
鉴上人所居金竹青琅玕一茎
释文珦（宋代）

潇洒非凡种，虚空是本心。
才生一青玉，不数万黄金。
月写孤鸾影，风传丹凤音。
从兹护根本，会见别成林。
爱敬寺有老僧尝游长安言秦雍间事历历可听…示同行客
徐铉（宋代）

白首栖禅者，尝谈灞浐游。能令过江客，偏起失乡愁。

室倚桃花崦，门临杜若洲。城中无此景，将子剩淹留。
依韵和君实端明洛滨独步
邵雍（宋代）

冠盖纷纷塞九衢，声名相轧在前呼。
独君都不将为事，始信人闻有丈夫。
蒲氏别墅十咏·鱼池
文同（宋代）

积水自渊渊，来源常汩汩。
岸上翠衣禽，对人时一没。
残腊书怀
舒邦佐（宋代）

冰池照日暖初融，准拟迎春更饯冬。
杯酒乍疏情少绪，尺缄稽报病多慵。
残年断送风和雪，晚节相依竹与松。
回首思量十年事，倦投降枕听鸣钟。
麻子山二首
张嵲（宋代）

漫山麦垅已青青，云压群峰未肯晴。
泥行若畏荒蹊险，悮听风声作雨声。
和涣之深秋月夜书事
狄遵度（宋代）

洞庭叶下凉飕飕，冻天顽白凝不流。
圆月拟缺不忍缺，轻露欲浮终未浮。
忆吹朱籁凤軿上，更采紫芝云峤陬。
玉楼天半几千尺，珠树玲珑悬上头。
题福州释迦院幽幽亭
蔡襄（宋代）

路尽得佳赏，川原何净明。
周围地形壮，洒落世尘清。
背郭千峰地，涵空一水横。
风帆人共远，潮屿岁重耕。
晓市炊烟合，孤庵汲道萦。
俯窥岩鸟过，微认野云生。
香气林端出，秋容物外呈。
表閒幡弄影，觉静磬传声。
官舍今稀讼，轓车此驻行。
唱篇知寡和，君世负诗名。
及第过堂日作
韩偓（唐代）

早随真侣集蓬瀛，阊阖门开尚见星。龙尾楼台迎晓日，

鳌头宫殿入青冥。暗惊凡骨升仙籍，忽讶麻衣谒相庭。

百辟敛容开路看，片时辉赫胜图形。
自馀杭归宿淮口作
白居易（唐代）

为郡已多暇，犹少勤吏职。罢郡更安闲，无所劳心力。

舟行明月下，夜泊清淮北。岂止吾一身，举家同燕息。

三年请禄俸，颇有馀衣食。乃至僮仆间，皆无冻馁色。

行行弄云水，步步近乡国。妻子在我前，琴书在我侧。

此外吾不知，于焉心自得。
次韵冯远猷夜雨屋漏有作
周紫芝（宋代）

我昔在田间，秋霖伤岁熟。常忧床床雨，夜下东屯屋。

饭牛起晨耕，短蓑聊栉沐。违湿因五迁，劳形真仆仆。

坐歌南山粲，那惜清夜促。平生小冯君，秀齿粲冰玉。

生馀华屋姿，岂识沾濡辱。谁知折角巾，肯念滹沱轴。

会将秋雨谣，写入朱弦曲。知君有过秦，妙画行见录。

衮衣坐法宫，当宁调玉烛。吾庐虽独破，受冻死亦足。
杂体诗三十首 其七 王侍中粲怀德
江淹（南北朝）

伊昔值世乱，秣马辞帝京。既伤蔓草别，方知杕杜情。

崤函荡丘墟，冀阙缅纵横。倚棹泛泾渭，日暮山河清。

蟋蟀依素野，严风吹枯茎。鹳鹢在幽草，客子泪己零。

去乡三十载，幸遭天下平。贤主降嘉赏，金貂服玄缨。

侍宴出河曲，飞盖游邺城。朝露竟几何，忽如水上萍。

君子笃恩义，柯叶终不倾。福履既所绥，千载垂令名。
句
曾巩（宋代）

濯残暑气朝来雨，助作秋声夜半风。
赵湖州东园杂咏和人韵·先春堂
陈文蔚（宋代）

芳园十亩面东开，春色知从此地来。
门外风光浑未觉，堂前早已发桃梅。
赠沈遵
欧阳修（宋代）

群动夜息浮云阴，沈夫子弹醉翁吟。
醉翁吟，以我名，我初闻之喜且惊。
宫声三叠何泠泠，酒行暂止四坐倾。
有如风轻日煖好鸟语，夜静山响春泉鸣。
坐思千岩万壑醉眠处，写君三尺膝上横。
沈夫子，恨君不为醉翁客，不见翁醉山间亭。
翁欢不待丝与竹，把酒终日听泉声。
有时醉倒枕溪石，青山白云为枕屏。
花间百鸟唤不觉，日落山风吹自醒。
我时四十犹彊力，自号醉翁聊戏客。
尔来忧患十年间，鬓发未老嗟先白。
滁人思我虽未忘，见我今应不能识。
沈夫子，爱君一樽复一琴，万事不可干其心。
自非曾是醉翁客，莫向俗耳求知音。
塞下曲
武元衡（唐代）

草枯马蹄轻，角弓劲如石。骄虏初欲来，风尘暗南国。

走檄召都尉，星火剿羌狄。吾身许报主，何暇避锋镝。

白露湿铁衣，半夜待攻击。龙沙早立功，名向燕然勒。
过鹫寺访吴非熊
陈玄胤（明代）

绿阴深寺独经过，有客孤吟寄薜萝。
容易相逢容易去，晚花历乱鸟声多。
龟堂杂题
陆游（宋代）

龟堂端是无能者，妄想元无一事成。
最後数年尤可笑，饱餐甘寝送浮生。
次韵张王臣既晴复雨欲去尚留见示且以识别二
赵蕃（宋代）

逾月能连雨，今晨少散阴。
病宽游子念，愁豁老农心。
始虑春成旱，那知夏苦淫。
举头问白日，恇怯一何深。
侄宰与外甥蔡駰下第东归
梅尧臣（宋代）

事莫必有胜，必胜难可持。
迩来罕相见，世上多夸驰。
黄金铸佩印，白玉刻佩龟。
朝见恃赫赫，夕见同蚩蚩。
方得靡不羡，既处焉所施。
此理非一日，更後当应知。
志士无终穷，斯言非尔欺。
杂述 其二
汪师韩（清代）

病喘不能寐，披衣常彻宵。静极翻百忧，好梦难可要。

远闻雁嗈嗈，近觉风萧萧。此时剑佩俦，因公集城壕。

月地一何洁，霜林一何高。疏慵以间废，知足愁渐消。

镫烬看窗纸，熹微欲诘朝。
和真歇墨迹三颂
释法薰（宋代）

纵然万象体元真，雨沐云蒸到眼新。
开品恐成随类堕，相逢多是笑吟吟。
蚕市
汪元量（宋代）

成都美女白如霜，结伴攜筐去采桑。
一岁蚕苗凡七出，寸丝那得做衣裳。
题八功德水
王安石（宋代）

欲寻阿练若，曳屐出东冈。
涧谷芳菲少，春风著野桑。
见故人李均所借古镜恨其未获归府斯人已亡怆然有作
刘长卿（唐代）

故人留镜无归处，今日怀君试暂窥。岁久岂堪尘自入，

夜长应待月相随。空怜琼树曾临匣，犹见菱花独映池。

所恨平生还不早，如今始挂陇头枝。
蝶恋花 其一 己酉中秋夜雨
郑文焯（清代）

好月一年能几见，待得圆时，抵死云遮遍。可惜良宵天不管，酒灯暗雨深深院。

梧叶洒阶愁万点，不听清歌，已是无肠断。旧节惟酬双泪眼，西阑一夜秋声满。
早起
释清远（宋代）

老来愈见心无事，夜永偏知胆更凉。浅浅地炉犹有火，依依山月尚临墙。

试将寂灭那伽定，暗写雕虫篆刻章。刚被啼鸡忽惊断，一时归入正思量。
绝句六十四首
张伯端（宋代）

大药修之有易难，也知由我亦由天。
若非积行施功德，动有群魔作障缘。
发岳市三首
刘克庄（宋代）

岳下无耆老，何从访旧闻。
不知紫岩墓，更隔几重云。
病后寄开甫
吴激（宋代）

暗蛩咽幽响，隙月漏微光。溪上风雨过，翛然有馀凉。

病瘦鹤骨立，低垂不能翔。怀我中山兄，开经焚道香。

猿啸耿清夜，钟鸣悠夕阳。商秋早晚至，梦寐松楸苍。
秋胡行 其九
颜延之（南北朝）

高张生绝弦，声急由调起。自昔枉光尘，结言固终始。

如何久为别，百行愆诸己。君子失明义，谁与偕没齿。

愧彼行露诗，甘之长川汜。
贺张仪立弄璋
度正（宋代）

弄月吟风泮水湄，几回占喜误蛛丝。
三鱣讲罢争传易，一鲤祥开想学诗。
天傅梅花凝蝶粉，春归柳叶画蛾眉。
何时得践凌云约，领略山中一段奇。
满江红·许大才名
魏了翁（宋代）

许大才名，知几许、功夫做得。独自殿、三朝耆旧，岿然山立。出处只从心打当，去留不管人忻戚。抱孤衷、脉脉倚秋风，无人识。龙可养，凡鳞匹。鸾可挚，凡禽敌。便翩然归作，玉龙仙客。枰上举棋元不定，磨边旋蚁何曾息。傥天公、有意要平治，须华发。
勉善信弟志学
赵善傅（宋代）

白日如飞去莫羁，於今旧发弗违疑。
为人欲立持身本，入学先培进德基。
无梦令 龙阳观春分其间作
尹志平（元代）

道友三冬炼睡。炼做陈抟苗裔。咫尺过新春，昼夜须当加瑞。加瑞。加瑞。点点直教着地。
赋得寒云轻重色，送子恂入京
钱起（唐代）

无限寒云色，苍茫浅更深。从龙如有瑞，捧日不成阴。

积翠全低岭，虚明半出林。帝乡遥在目，铁马又駸駸。
次韵和吴冲卿秋意四首 其四 后牖有朽柳
司马光（宋代）

弱植生川泽，托根北堂后。昔时青春姿，扶疏映轩牖。

风霜日消落，憔悴复何有。蠹穿枯节断，雨渍虚心朽。

幸不夭天年，犹得胜凡柳。
寄孙元忠 其三十一
孔平仲（宋代）

封书寄与泪潺湲，童稚情亲四十年。离别不堪无限意，断肠分首各风烟。

反锁衡门守环堵，闻道三年未曾语。数篇今见古人诗，更觉良工心独苦。
何家庄八景 其一 高岭晴云
何乔新（明代）

危峰高际天，掩冉云满谷。幽人玩奇变，昕夕看不足。

迎风翠盖翻，映日锦屏矗。澹涵霞影红，浓混黛光绿。

出处自有时，悠然靡羁束。苍生望霖雨，毋为滞林麓。
梦中
晏乂（宋代）

春树年年少，寒云浦浦连。片帆高浪起，斗酒夕阳偏。

沙市怀司马，州城哭老边。太平冠盖尽，尔敢望诸贤。
题奇女李奉贞传
黎学渊（清代）

守贞得道岂腾空，娘子军来竟死忠。雷甲木兰违膝下，星辰苏死了胸中。

妖氛匝地屯黄雾，雌霓经天变白虹。已奉瑶池金母敕，迎归笙鹤易迁宫。
和龚使君韵
文天祥（宋代）

淡和心事葛天民，回首归来清渭滨。
长倩君宝孙子行，道原义仲辈流人。
一生受用忘非是，万事升沉等故新。
近日贞元朝士少，蒲轮有命出枫宸。
清明雪后侍太夫人夫人游西山诸寺
顾太清（清代）

三月山花尚未发，一春忽忽过清明。云移列岫山无数，雪满丛林树有声。

怪石自成蹲虎势，老松谁与卧龙名。晚晴碧涧添新水，归路回看暮霭平。
寄吴士矩端公五十韵
元稹（唐代）

昔在凤翔日，十岁即相识。未有好文章，逢人赏颜色。
可怜何郎面，二十才冠饰。短发予近梳，罗衫紫蝉翼。
伯舅各骄纵，仁兄未摧抑。事业若杯盘，诗书甚徽纆。
西州戎马地，贤豪事雄特。百万时可赢，十千良易借。
寒食桐阴下，春风柳林侧。藉草送远游，列筵酬博塞。
萎蕤云幕翠，灿烂红茵赩。脍缕轻似丝，香醅腻如职。
将军频下城，佳人尽倾国。媚语娇不闻，纤腰软无力。
歌辞妙宛转，舞态能剜刻。筝弦玉指调，粉汗红绡拭。
予时最年少，专务酒中职。未能解生狞，偏矜任狂直。
曲庇桃根盏，横讲捎云式。乱布斗分朋，惟新间谗慝。
耻作最先吐，羞言未朝食。醉眼渐纷纷，酒声频。ww
扣节参差乱，飞觥往来织。强起相维持，翻成两匍匐。
边霜飒然降，战马鸣不息。但喜秋光丽，谁忧塞云黑。
常随猎骑走，多在豪家匿。夜饮天既明，朝歌日还昃。
荒狂岁云久，名利心潜逼。时辈多得途，亲朋屡相敕。
闲因适农野，忽复爱稼穑。平生中圣人，翻然腐肠贼。
亦从酒仙去，便被书魔惑。脱迹壮士场，甘心竖儒域。
矜持翠筠管，敲断黄金勒。屡益兰膏灯，犹研兔枝墨。
崎岖来掉荡，矫枉事沉默。隐笑甚艰难，敛容还屴崱。
与君始分散，勉我劳修饰。岐路各营营，别离长恻恻。
行看二十载，万事纷何极。相值或须臾，安能洞胸臆。
昨来陕郊会，悲欢两难克。问我新相知，但报长相忆。
岂无新知者，不及小相得。亦有生岁游，同年不同德。
为别讵几时，伊予坠沟洫。大江鼓风浪，远道参荆棘。
往事返无期，前途浩难测。一旦得自由，相求北山北。
鼓笛慢（黔守曹伯达供备生日）
黄庭坚（宋代）

早秋明月新圆，汉家戚里生飞将。青骢宝勒，绿沈金锁，曾瞻天仗。种德江南，宣威西夏，合宫陪享。况当年定计，昭陵与子，勋劳在、诸公上。

千骑风流年少，暂淹留、莫辜清赏。平坡驻马，虚弦落雁，思临虏帐。遍舞摩围，递歌彭水，拂云惊浪。看朱颜绿鬓，封侯万里，写凌烟像。